
บทคัดย่อ
การวิจัยเชิงกึ่งทดลองครั้งนี้ (Quasi-experimental Research) มีวัตถุประสงค์เพื่อเปรียบเทียบอัตราการหย่าเครื่องช่วยหายใจสำเร็จ ระยะเวลาการหย่าเครื่องช่วยหายใจ และระยะเวลาการใช้เครื่องช่วยหายใจ ระหว่างผู้ป่วยเด็กกลุ่มไม่ใช้แนวทางปฏิบัติและกลุ่มที่ใช้แนวทางปฏิบัติในการหย่าเครื่องช่วยหายใจ กลุ่มตัวอย่างได้แก่ ผู้ป่วยเด็กอายุ 1 เดือน – 14 ปี ที่ใส่ท่อช่วยหายใจและใช้เครื่องช่วยหายใจ ≥ 24 ชั่วโมงขึ้นไป  ที่รับการรักษาในหอผู้ป่วยหนักกุมารเวชกรรม โรงพยาบาลศรีสะเกษ และแพทย์มีคำสั่งให้หย่าเครื่องช่วยหายใจ จำนวน 46 คน เลือกกลุ่มตัวอย่างแบบเฉพาะเจาะจง แบ่งเป็น 2 กลุ่ม 1) กลุ่มไม่ใช้แนวทางปฏิบัติ จำนวน 24 คน 2) กลุ่มที่ใช้แนวทางปฏิบัติ 22 คน ได้รับการหย่าเครื่องช่วยหายใจตามแนวปฏิบัติการหย่าเครื่องช่วยหายใจในเด็กที่พัฒนาขึ้นโดยผู้วิจัย เครื่องมือที่ใช้ในการดำเนินการวิจัย ได้แก่ แบบประเมินการหย่าเครื่องช่วยหายใจในเด็ก ซึ่งผ่านการตรวจสอบความเที่ยงตรงเชิงเนื้อหาโดยผู้เชี่ยวชาญจำนวน 3 ท่าน การเก็บรวบรวมข้อมูล โดยใช้แบบบันทึกข้อมูล ในกลุ่มไม่ใช้แนวทางปฏิบัติ เก็บข้อมูลย้อนหลังจากเวชระเบียนตั้งแต่เดือน ตุลาคม 2568 – ธันวาคม 2568  ส่วนกลุ่มใช้แนวทางปฏิบัติ ใช้แบบบันทึกข้อมูล และแบบประเมินการหย่าเครื่องช่วยหายใจในเด็ก ตั้งแต่เดือนมีนาคม 2569 –  เมษายน 2569 วิเคราะห์ข้อมูลโดยใช้สถิติพรรณนา สถิติสำหรับการเปรียบเทียบค่าเฉลี่ยของกลุ่มตัวอย่าง 2 กลุ่ม (Independent t-test) และสถิติฟิชเชอร์ (Fisher Exact Test)
ผลการศึกษา พบว่ากลุ่มตัวอย่างทั้งกลุ่มไม่ใช้แนวทางปฏิบัติ และกลุ่มใช้แนวทางปฏิบัติ ส่วนใหญ่เป็นเพศชายมากกว่าเพศหญิงคือ ร้อยละ 75 และ 81.8 ตามลำดับ มีอายุระหว่าง 1 เดือน – 3 ปี มากถึง
ร้อยละ 70.8 และ72.7, มีพัฒนาการสมวัย ร้อยละ 66.7 และ 77.3 มีโรคประจำตัวส่วนใหญ่เป็นโรคปอดบวมอักเสบ ร้อยละ 58.3 และ 54.5 มีโรคร่วม ร้อยละ 62.5  และ 63.6 ตามลำดับ กลุ่มใช้แนวทางปฏิบัติสามารถหย่าเครื่องช่วยหายใจสำเร็จมากกว่า กลุ่มไม่ใช้แนวทางปฏิบัติโดยสามารถหย่าเครื่องช่วยหายใจสำเร็จเท่ากับ ร้อยละ 95.5 และ ร้อยละ 87.5 ตามลำดับ ผลของการหย่าเครื่องช่วยหายใจของทั้งสองกลุ่มไม่มีความแตกต่างทางสถิติ  (p = 0.609) กลุ่มใช้แนวทางปฏิบัติมีระยะเวลาการหย่าเครื่องช่วยหายใจ เฉลี่ยสั้นกว่ากลุ่มไม่ใช้แนวทางปฏิบัติ โดยมีค่าเฉลี่ยของระยะเวลาการหย่าเครื่องช่วยหายใจ เท่ากับ 1.81 และ 2.58 วัน ตามลำดับ ระยะเวลาการใช้เครื่องช่วยหายใจทั้งสองกลุ่มไม่แตกต่างกันทางสถิติ  (p = 0.69) กลุ่มใช้แนวทางปฏิบัติมีระยะเวลาการใช้เครื่องช่วยหายใจ เฉลี่ยสั้นกว่ากลุ่มไม่ใช้แนวทางปฏิบัติ โดยมีค่าเฉลี่ยของระยะเวลาการใช้เครื่องช่วยหายใจ เท่ากับ 3.72 และ 8.2 วัน ตามลำดับ ระยะเวลาการใช้เครื่องช่วยหายใจของทั้งสองกลุ่ม แตกต่างกันอย่างมีนัยสำคัญทางสถิติ (p= 0.006)
คำสำคัญ: การหย่าเครื่องช่วยหายใจ, แนวปฏิบัติการหย่าเครื่องช่วยหายใจ, ผู้ป่วยเด็กที่ใช้เครื่องช่วยหายใจ

